《赋得南屏夕照送杭学皮司训》
宋代·邓林

西湖送行客，鼓棹凌清寒。湖上风景佳，燕赏忘暮还。

推篷睇夕风，已挂南屏山。暝色生远林，倦鸟回修翰。

欢乐殊未央，感兹成浩叹。百年几昕夕，早壮俄顷间。

荣名弗早及，壮气易摧残。举酒再属客，休嗟行路难。

长才足济世，玄鬓况未斑。行当奋高步，直上青云端。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。